VALSTYBINĖS KAINŲ IR ENERGETIKOS KONTROLĖS KOMISIJOS

NUTARIMAS

DĖL VALSTYBINĖS KAINŲ IR ENERGETIKOS KONTROLĖS KOMISIJOS 2003 M. RUGPJŪČIO 7 D. NUTARIMU NR. O3-54 PATVIRTINTOS DAUGIABUČIŲ NAMŲ ŠILDYMO IR KARŠTO VANDENS SISTEMŲ PRIEŽIŪROS MAKSIMALIŲ TARIFŲ NUSTATYMO METODIKOS PAKEITIMO

2009 m. kovo 25 d. Nr. O3-34

Vilnius

Vadovaudamasi Lietuvos Respublikos šilumos ūkio įstatymu (Žin., 2003, Nr. 51-2254; 2007, Nr. 130-5259; 2009, Nr. 10-355) bei vykdydama Lietuvos Vyriausybės 2007 m. gruodžio 12 d. pavedimą Nr. 17-7574, Valstybinė kainų ir energetikos kontrolės komisija nutaria pakeisti Valstybinės kainų ir energetikos kontrolės komisijos 2003 m. rugpjūčio 7 d. nutarimu Nr. O3-54 patvirtintą Daugiabučių namų šildymo ir karšto vandens sistemų priežiūros maksimalių tarifų nustatymo metodiką (Žin., 2003, Nr. 80-3679) ir išdėstyti ją nauja redakcija:

„DAUGIABUČIŲ NAMŲ ŠILDYMO IR KARŠTO VANDENS SISTEMŲ PRIE ŽIŪROS (EKSPLOATAVIMO) MAKSIMALIŲ TARIFŲ NUSTATYMO METODIKA

I. BENDROSIOS NUOSTATOS

1. Daugiabučių namų šildymo ir karšto vandens sistemų priežiūros (eksploatavimo) maksimalių tarifų nustatymo metodika (toliau vadinama – Metodika) reglamentuoja daugiabučių namų šildymo ir karšto vandens sistemų priežiūros (eksploatavimo) maksimalių tarifų nustatymo tvarką.

2. Priežiūros maksimalius tarifus savivaldybių tarybos nustato pastatų grupėms, suskirstytoms pagal šilumos punkto bei šildymo ir karšto vandens sistemų tipus.

3. Priežiūros maksimalūs tarifai turi būti skelbiami viešai.

II. NUORODOS

4. Šioje Metodikoje pateikiamos nuorodos į šiuos teisės aktus ir kitus metodinius (normatyvinius) leidinius:

4.1. Lietuvos Respublikos civilinį kodeksą (Žin., 2000, Nr. 74-2262);

4.2. Lietuvos Respublikos energetikos įstatymą (Žin., 2002, Nr. 56-2224);

4.3. Lietuvos Respublikos šilumos ūkio įstatymą (Žin., 2003, Nr. 51-2254; 2007, Nr. 130-5259);

4.4. Lietuvos Respublikos daugiabučių namų savininkų bendrijų įstatymą (Žin., 1995, Nr. 20-449; 2000, Nr. 56-1639);

4.5. Butų ir kitų patalpų savininkų bendrosios nuosavybės administravimo pavyzdinius nuostatus, patvirtintus Lietuvos Respublikos Vyriausybės 2001 m. gegužės 23 d. nutarimu Nr. 603 (Žin., 2001, Nr. 45-1584; 2002, Nr. 54-2123; 2004, Nr. 5-94);

4.6. Statybos techninį reglamentą STR 2.01.01:2004 „Gyvenamieji namai“, patvirtintą Lietuvos Respublikos aplinkos ministro 2003 m. gruodžio 24 d. įsakymu Nr. 705 (Žin., 2004, Nr. 23-721);

4.7. Daugiabučio namo šildymo ir karšto vandens sistemos privalomuosius reikalavimus, patvirtintus Lietuvos Respublikos aplinkos ministro ir ūkio ministro 2003 m. birželio 30 d. įsakymu Nr. 326/4-253 (Žin., 2003, Nr. 65-2975);

4.8. Statybos techninį reglamentą STR 2.01.01 (6):2008 „Esminis statinio reikalavimas. Energijos taupymas ir šilumos išsaugojimas“, patvirtintą Lietuvos Respublikos aplinkos ministro 2008 m. kovo 12 d. įsakymu Nr. D1-131 (Žin., 2008, Nr. 35-1255);

4.9. Statybos techninį reglamentą STR 2.09.02:2005 „Šildymas, vėdinimas ir oro kondicionavimas“, patvirtintą Lietuvos Respublikos aplinkos ministro 2005 m. birželio 9 d. įsakymu Nr. D1-289 (Žin., 2005, Nr. 75-2729);

4.10. Statybos techninį reglamentą STR 21.09.04:2008 „Pastato šildymo sistemos galia. Šilumos poreikis šildymui“, patvirtintą Lietuvos Respublikos aplinkos ministro 2008 m. gegužės 12 d. įsakymu Nr. D1-248 (Žin., 2008, Nr. 58-2185);

4.11. Statybos techninį reglamentą STR 1.12.05:2002 „Gyvenamųjų namų naudojimo ir priežiūros privalomieji reikalavimai ir jų įgyvendinimo tvarka“, patvirtintą Lietuvos Respublikos aplinkos ministro 2002 m. liepos 1 d. įsakymu Nr. 351 (Žin., 2002, Nr. 81-3504);

4.12. Šilumos tiekimo tinklų ir šilumos punktų įrengimo taisykles, patvirtintas Lietuvos Respublikos ūkio ministro 2005 m. vasario 24 d. įsakymu Nr. 4-80 (Žin., 2005, Nr. 30-945);

4.13. Statybos techninį reglamentą STR 1.05.06:2005 „Statinio projektavimas“, patvirtintą Lietuvos Respublikos aplinkos ministro 2004 m. gruodžio 30 d. įsakymu Nr. D1-708 (Žin., 2005, Nr. 4-80);

4.14. Pastatų karšto vandens sistemų įrengimo taisykles, patvirtintas Lietuvos Respublikos ūkio ministro 2005 m. birželio 28 d. įsakymu Nr. 4-253 (Žin., 2005, Nr. 85-3175);

4.15. Šilumos tinklų ir šilumos vartojimo įrenginių priežiūros (eksploatacijos) taisykles, patvirtintas Lietuvos Respublikos ūkio ministro 2005 m. rugpjūčio 5 d. įsakymu Nr. 4-291 (Žin., 2005, Nr. 100-3735);

4.16. Pastato šildymo ir karšto vandens sistemos priežiūros tvarką, patvirtintą Lietuvos Respublikos ūkio ministro 2003 m. birželio 30 d. įsakymu Nr. 4-259 (Žin., 2003, Nr. 70-3194);

4.17. Šilumos tiekimo ir vartojimo taisykles, patvirtintas ūkio ministro 2003 m. birželio 30 d. įsakymu Nr. 4-258 (Žin., 2003, Nr. 70-3193; 2009, Nr. 1-14);

4.18. Lietuvos Respublikos aplinkos ministerijos 2005 m. rugpjūčio 2 d. informacinį pranešimą „Apie statinių statybos skaičiuojamųjų kainų nustatymą“ (Inf. pr., 2005, Nr. 61);

4.19. UAB „Sistela“ ar kitų institucijų parengtus darbo, medžiagų ir mechanizmų sąnaudų normatyvus.

III. SĄVOKOS

5. Šioje Metodikoje vartojamos sąvokos atitinka 4 punkte išvardintuose teisės aktuose taikomas sąvokas, taip pat pateikiamos naujos:

5.1. Būsto naudingasis plotas – gyvenamųjų kambarių ir kitų būsto patalpų (virtuvių, sanitarinių mazgų, koridorių, įstatytų spintų, šildomų lodžų ir kitų šildomų pagalbinių patalpų) bendrasis grindų plotas. Į naudingąjį būsto plotą neįeina balkonų, terasų, rūsių, nešildomų lodžų grindų plotas.

5.2. Daugiabučio namo šildymo ir karšto vandens sistema (bendrosios inžinerinės įrangos dalis) – pastate įrengtas techninių priemonių kompleksas, skirtas į pastatą perduotai arba pastate gaminamai šilumai ir (ar) karštam vandeniui į patalpas pristatyti.

5.3. Lokalinė sąmata – detalizuotas lėšų poreikis, apskaičiuotas atskiriems priežiūros (eksploatacijos) darbams.

5.4. Priežiūros maksimalaus tarifo skaičiavimui pasirinktas pastatas (toliau vadinama – pasirinktas pastatas) – vidutinis 2001–3000 m2 ploto daugiabutis namas, kurio šildymo ir karšto vandens sistemos ar jos dalių eksploatavimo laikas po įrengimo ar renovacijos yra 10–20 metų.

5.5. Pastato šildymo ir karšto vandens sistemos prižiūrėtojas (eksploatuotojas) – fizinis ar juridinis asmuo arba Europos ekonominės erdvės susitarimą pasirašiusios valstybės juridinio asmens ar kitos organizacijos Lietuvoje įsteigtas filialas (toliau vadinamas – prižiūrėtojas), užsiimantis sistemų priežiūros (eksploatacijos) verslu ir atestuotas nustatyta tvarka.

5.6. Šildymo ir karšto vandens sistemos priežiūra (eksploatacija) – tai techninių, administracinių ir vadybinių veiksmų visuma, reikalinga šildymo ir karšto vandens sistemų būklei palaikyti, kad ji galėtų atlikti siekiamą funkciją, bei šios sistemos technologinis valdymas, techninė priežiūra, remontas (smulkus), matavimai, bandymai, paleidimo ir derinimo darbai.

5.7. Šildymo ir karšto vandens sistemos priežiūros (eksploatavimo) reikalavimai – nustatytų reikalavimų, tenkinančių esminius energijos taupymo ir išsaugojimo, taip pat gaisrinės saugos, higienos, sveikatos ir aplinkos apsaugos, naudojimo saugos reikalavimų visuma.

5.8. Šildymo ir karšto vandens sistemų priežiūros (eksploatavimo) maksimalūs tarifai – pastatų grupėms už šildymo ir karšto vandens sistemų priežiūrą (eksploatavimą) savivaldybės tarybos pagal šią Metodiką nustatyti didžiausi galimi mokėjimai pasirinktam pastatui diferencijuoti pagal daugiabučio namo šilumos punkto įrenginių nuosavybės teisės subjektą.

IV. DUOMENŲ PARENGIMO TVARKA

6. Pastatų šildymo ir karšto vandens sistemų grupių, kurioms bus skaičiuojami priežiūros maksimalūs tarifai, aprašus pagal 1 priede pateiktą formos pavyzdį parengia prižiūrėtojai:

6.1. pagal šilumos punkto tipus;

6.2. pagal šildymo sistemos tipus;

6.3. pagal karšto vandens sistemos tipus.

7. Pasirinktam pastatui kiekvienoje grupėje, vadovaujantis [4.16] 2 priede nustatytu privalomu tipiniu darbų sąrašu, parengiamos šilumos punkto, šildymo ir karšto vandens sistemų komponentų maksimalių išlaidų lokalinės sąmatos pagal šios Metodikos 2 priede pateiktą formos pavyzdį.

8. Šios Metodikos 7 punkte nurodytus darbus atlieka prižiūrėtojai arba samdyti nepriklausomi ekspertai, kurie kiekvienai grupei apskaičiuoja maksimalias išlaidas pagal Metodikos 5 priede pateiktą formos pavyzdį.

9. Savivaldybės vykdomoji institucija, gavusi iš 8 punkte minėtų asmenų parengtus skaičiavimus, juos apibendrina, pagal šios Metodikos 14 punktą visoms grupėms parengia priežiūros maksimalių tarifų skaičiavimo projektus ir teikia savivaldybės tarybai.

V. NORMUOJAMŲ SĄNAUDŲ BEI PRIEŽIŪROS MAKSIMALIŲ TARIFŲ NUSTATYMO IR TAIKYMO TVARKA

10. Priežiūros maksimalių tarifų apskaičiavimui išlaidų poreikis nustatomas taikant pagrįstus darbo, medžiagų ir mechanizmų resursų arba jų analogų normatyvus, resursų rinkos kainas arba skaičiuojamąsias kainas bei kitus duomenis, pagrindžiančius šio tarifo dydį pagal teisės aktuose bei dokumentuose numatytus kiekybinius ir kokybinius rodiklius.

11. Priežiūros maksimalūs tarifai yra nustatomi apskaičiuojant tokias numatomas išlaidas, kurias, vadovaujantis 4.18 punkte nurodyto teisės akto rekomendacijomis, būtų galima pripažinti tiesiogiai susijusiomis su šių sistemų priežiūra, taip pat netiesiogines išlaidas, kurias pagrįstai būtų galima priskirti jų priežiūrai. Šių išlaidų struktūra pateikiama Metodikos 3 bei 4 prieduose.

12. Priežiūros maksimalios išlaidos, pagal kurias nustatomi priežiūros maksimalūs tarifai, nustatomos vadovaujantis Metodikos 4.16 punkte nurodyto teisės akto 2 priede pateiktu sąrašu „Daugiabučių gyvenamųjų namų šildymo ir karšto vandens sistemų komponentai, kuriuose turi būti vykdomi priežiūros (eksploatavimo) darbai“.

13. Priežiūros maksimalios išlaidos visai sistemai apskaičiuojamos sumuojant atskirų sistemos dalių maksimalias išlaidas pagal šios Metodikos 5 priede pateiktą pavyzdį:

Smax = KŠp x SŠpmax + SŠsmax + SKvsmax Lt/metus,

čia KŠp – tarifo (sąnaudų) diferenciavimo pagal šilumos punkto nuosavybės teisės subjektą koeficientas, kuris lygus 1, kai šilumos punktas priklauso pastato bendrasavininkiams, arba lygus 0, kai šilumos punktas priklauso tiekėjui. Tuo atveju, kai šilumos punkto dalis (pvz., šildymo šilumokaitis ir kita su juo nepriklausomoje sistemoje susijusi įranga) nuosavybės teise priklauso tiekėjui, o kita dalis (pvz., karšto vandens šilumokaitis bei su juo susijusi įranga) priklauso pastato bendrasavininkiams, šio koeficiento reikšmė nustatoma proporcingai šių dalių sąnaudom:

SŠpmax – priežiūros maksimalios išlaidos šilumos punktui;

SŠsmax – priežiūros maksimalios išlaidos šildymo sistemai;

SKvsmax – priežiūros maksimalios išlaidos karšto vandens sistemai.

14. Priežiūros maksimalus tarifas kiekvienoje grupėje pasirinktam pastatui nustatomas pagal priklausomybę:

Tmax = Smax/(Ax12) Lt/m2 per mėnesį,

čia:

Smax – priežiūros maksimalių išlaidų suma (Lt), nustatyta pagal 13 punktą;

A – statinio (pastato) naudingasis plotas (m2).

Pastaba. Priežiūros maksimalūs tarifai gali būti apskaičiuojami visai sistemai arba atskiroms jos dalims: šilumos punktui, šildymo sistemai ir karšto vandens sistemai.

15. Konkurencijos skatinimo sąlyga, kai visos sistemos arba atskirų jos dalių priežiūros maksimalūs tarifai, nustatyti pagal 14 punktą, diferencijuojami atsižvelgiant į pastato plotą (darbų mastą) bei šildymo ir karšto vandens sistemos eksploatacijos laiką po įrengimo ar renovacijos:

Tmaxdif = Tmax x k1 x k2 Lt/m2,

čia

k1 – tarifo diferencijavimo pagal pastato plotą (darbų masto) koeficientas. Jo rekomenduojamos reikšmės pateikiamos 3 priede;

k2 – tarifo diferencijavimo pagal šildymo ir karšto vandens sistemos eksploatacijos laiką po įrengimo ar renovacijos koeficientas. Jo rekomenduojamos reikšmės pateikiamos 4 priede. Koeficientas gali būti nustatomas visai sistemai arba atskiroms jos dalims: šilumos punktui, šildymo bei karšto vandens sistemai.

VI. BAIGIAMOSIOS NUOSTATOS

16. Priežiūros maksimalūs tarifai turi būti nediskriminuojantys, skatinti konkurenciją bei naujų paslaugų tiekėjų atėjimą į priežiūros rinką.

17. Ginčai dėl priežiūros maksimalių tarifų nagrinėjami įstatymų nustatyta tvarka.

_________________

1 priedas

Grupavimo pagal šilumos punktų bei šildymo ir karšto vandens sistemų tipus formos pavyzdys

Eil. Nr.	Šildymo ir karšto vandens sistemos dalių ir grupių pavadinimai	Pastabos
1.	Šilumos punktai
1.1.	Priklausoma šildymo sistema, vienlaipsnis ar dvilaipsnis karšto vandens šildytuvas
1.2.	Nepriklausoma šildymo sistema, vienlaipsnis ar dvilaipsnis karšto vandens šildytuvas
1.3.	Kiti tipai
2.	Šildymo sistemos
2.1.	Vienvamzdė su ar be balansavimo stovuose be individualaus reguliavimo ir apskaitos
2.2.	Vienvamzdė, dvivamzdė ar kolektorinė su individualiu reguliavimu ir šilumos dalikliais ar apskaita
2.3.	Kiti tipai
3.	Karšto vandens tiekimo sistemos
3.1.	Cirkuliacija neįrengta arba įrengta rūsių magistralėse
3.2.	Cirkuliacija virtuvėje ir vonioje yra, vonių šildytuvai yra arba nėra
3.3.	Kiti tipai

_________________

2 priedas

Šildymo sistemos vamzdynų, armatūros ir izoliacijos priežiūros (eksploatavimo) lokalinės sąmatos LS 2.2 pavyzdys

LOKALINĖ SĄMATA Nr. 2.2.

Sudaryta pagal 2008 m. spalio mėn. kainas

Daugiabutis namas: adresas, statybos metai, plotas ir kt.

Šildymo sistema: vienvamzdė be balansavimo stovuose ir individualaus reguliavimo

Eil. Nr.	Darbų ir išlaidų pavadinimai	Mato vnt.	Darbų kiekiai	Normatyvo Nr.	Išlaidos, Lt (be PVM)

Visas	%	Skaičiuotini

Darbo užmokestis	Medžiagos	Mechanizmai	Iš viso
1.	2.	3.	4.	5.	6.	7.	8.	9.	10.	11.
Tiesioginės išlaidos
1.	Pagrindinės išlaidos
1.1.	Vamzdyno atskirų atkarpų (iki 40 cm) keitimas	m	126	5	6,3	R61P2601	124,92	61,42	2,92	189,26
1.2.	Uždaromosios ir reguliavimo armatūros keitimas	vnt.	32	8	2,56	R61P2603	38,84	56,85	x	95,69
1.3.	Sutraukiamųjų movų vamzdynuose keitimas	vnt.	32	8	2,56	R61P2614	30,15	22,29	x	52,44
1.4.	Nesandarumų srieginėse jungtyse šalinimas	vnt.	40	15	6,0	R61P2615	25,13	4,25	x	29,38
1.5.	Armatūros riebokšlių kamšos keitimas	vnt.	32	15	4,8	R61P2616	18,48	0,2	x	18,68
1.6.	Vamzdynų izoliacijos atkarpų (iki 40 cm) remontas ir keitimas	m	126	5	6,3	R61P2630	48,70	110,29	x	158,99
1.7.	Kiti
Iš viso pagrindinių išlaidų	Sdu 286,22	Smedž 255,30	Smech 2,92	Sviso1 544,44
2.	Papildomos išlaidos
2.1.	Darbo užmokesčiui – iki 0,08 x Sdu	Sdu p 22,90	x	x	22,90
2.2.	Medžiagoms – iki 0,03 x Smedž	x	Smedž p 7,66	x	7,66
2.3.	Mechanizmams iki 0,03 x Smech	x	x	Smech p 0,09	0,09
Iš viso papildomų išlaidų	Sdup 22,90	Smedžp 7,66	Smechp 0,09	Sviso2 30,65
1+2	Iš viso pagrindinių ir papildomų išlaidų suma (1 + 2 eil.)	Sdu pp 309,12	Smedž pp 262,96	Smech pp 3,01	Sviso1+2 575,09
3.	Socialinio draudimo išlaidos 0,31 x Sdu pp (1 + 2 eil.)	SSdr 95,83	x	x	Sviso3 95,83
1+2+3	Iš viso pagrindinių ir papildomų bei socialinio draudimo išlaidų suma (1+2+3 eil.)	x	x	x	Sviso1+2+3 670,92
4.	Ūkio ir administravimo (statybvietės) išlaidos – iki 0,05 x Sviso1+2+3	Sadm 33,55
Tiesioginės išlaidos	St = (Sviso1+2+3) + (Sadm) 704,47
Netiesioginės išlaidos
5.	Pridėtinės išlaidos 0,45 x Sdu pp (1+2 eil., 8 stulp.)	Sprid 139,10	x	x	Sprid 139,10
6.	Pelnas – iki 0,05 x [(Sviso1+2+3) + (Sadm) + (Sprid)]	x	x	x	speln 42,18
Netiesioginės išlaidos (5 eil. + 6 eil.)	Snt = Sprid + Speln 181,28
Iš viso išlaidų	S = St + Snt 885,75

_________________

3 priedas

Rekomenduojama išlaidų struktūra

Eil. Nr.	Išlaidų rūšis	Maksimalus išlaidų lygis, proc.	Aprašymas
Tiesioginės išlaidos
1	Pagrindinės išlaidos darbo užmokesčiui, medžiagoms ir mechanizmams	Apskaičiuojamos pagal normatyvus ar lokalines sąmatas
2.	Papildomos išlaidos
2.1.	Darbo užmokesčio	8	Apskaičiuojamos nuo darbininkų darbo užmokesčio išlaidų, nustatytų 2 priedo 2.1 eilutėje, sumos. (Meistrų, brigadininkų, atostogų fondas,
2.2.	Medžiagų	3	Apskaičiuojamos nuo išlaidų medžiagoms, nustatytų 2 priedo 2.2 eilutėje, sumos
2.3.	Mechanizmų	3	Apskaičiuojamos nuo išlaidų mechanizmams, nustatytų 2 priedo 2.3 eilutėje, sumos
3.	Socialinis draudimas	31	Apskaičiuojamos nuo pagrindinių ir papildomų išlaidų darbo užmokesčiui, nustatytų 2 priedo 3 eilutėje, sumos
4.	Maksimalios administravimo ir ūkio išlaidos (žr. 4 priedą)	5	Apskaičiuojamos nuo išlaidų, nustatytų 2 priedo 4 eilutėje, sumos
Netiesioginės išlaidos – 16 % nuo tiesioginių išlaidų arba
5.	Pridėtinės išlaidos	45	Apskaičiuojamos nuo darbininkų darbo užmokesčio
6.	Maksimalus pelnas	5	Apskaičiuojamos nuo tiesioginių ir pridėtinių išlaidų sumos

_________________

4 priedas

Maksimalių administravimo ir ūkio išlaidų struktūra ir lygis, proc.

Eil. Nr.	Išlaidų pavadinimai	Medžiagos	Mechanizmai	Darbo užmokestis	Socialinis draud.	Iš viso
1.	Priežiūros objektų įrengimo išlaidos
1.1.	Kompiuterinės ir ryšio priemonės
Iš viso 1 grupėje	0	0	0,3	0,1	0,4
2.	Priežiūros objektų eksploatavimo išlaidos
2.1.	Elektra, šiluma, kuras, vanduo, šildymas, nuotekos
2.2.	Darbininkų pervežimai
2.3.	Darbo priemonės ir įrankiai
2.4.	Darbininkų aptarnavimas ir priežiūra
2.5.	Šiukšlių ir laužo pašalinimas
Iš viso 2 grupėje	0,4	0,05	0,1	0,05	0,6
3.	Priežiūros objektų valdymas
3.1.	Darbų organizavimas ir kontrolė
3.2.	Tiekimo organizavimas ir valdymas
3.3.	Atliktų darbų priėmimas-perdavimas
3.4.	Darbas su subrangovais
3.5.	Informacinės ir konsultavimo paslaugos
3.6.	Darbų vadovų atlyginimas ir socialinis draudimas
Iš viso 3 grupėje	1,5	0,2	1,8	0,5	4,0
Iš viso 1+2+3 grupėse	1,9	0,25	2,2	0,65	5,0

_________________

5 priedas

Maksimalių išlaidų suvestinės formos pavyzdys

Eil. Nr.	Šildymo ir karšto vandens sistemos dalių ir komponentų pavadinimai	Maksimalių išlaidų lokalinių sąmatų kodai	Maksimalių išlaidų suma, Lt (be PVM)
1.	2.	3.	4.
1.	Šilumos punkto ir jo komponentų privaloma priežiūra
1.1.	Šilumos punktas	LS 1.1
1.2.	Patalpa	LS 1.2
1.3.	Šilumokaičiai	LS 1.3
1.4.	Siurbliai	LS 1.4
1.5.	Kontrolės matavimo prietaisai	LS 1.5
1.6.	Vamzdynai, armatūra, izoliacija	LS 1.6
1.7.	Filtrai ir purvo rinktuvai	LS 1.7
1.8.	Automatizuotas šilumos modulio reguliatorius	LS 1.8
1.9.	Telemetrinė sistema	LS 1.9
1.10.	Kita	LS 1.10
Iš viso šilumos punktui SŠpmax
2.	Šildymo sistemos ir jos komponentų privaloma priežiūra
2.1.	Šildymo sistema	LS 2.1
2.2.	Vamzdynai, armatūra, izoliacija	LS 2.2	885, 75
2.3.	Individualūs reguliatoriai ir šilumos kiekio dalikliai (skaitikliai)	LS 2.3
2.4.	Kita	LS 2.4
Iš viso šildymo sistemai SŠsmax
3.	Karšto vandens sistemos ir jos komponentų privaloma priežiūra
3.1.	Karšto vandens sistema visumoje	LS 3.1
3.2.	Vamzdynai, armatūra, izoliacija	LS 3.2
3.3.	Kita	LS 3.1
Iš viso karšto vandens sistemai SKvsmax
Iš viso sistemai Smax = SŠpmax + SŠsmax + SKvsmax

_________________

6 priedas

Priežiūros maksimalaus tarifo diferenciacijos pagal pastato plotą koeficiento k1 rekomenduojamos reikšmės

Pastatų bendrasis plotas, m2	Koeficiento k1 reikšmės
iki 1000	1,2
1001–2000	1,1
2001–3000	1,0
3001–4000	0,9
4001–5000	0,8
5001–6000	0,7
6001–7000	0,6
Daugiau kaip 7000	0,5

_________________

7 priedas

Priežiūros maksimalaus tarifo diferenciacijos pagal pastato šildymo ir karšto vandens sistemos eksploatavimo laiką koeficiento k2 rekomenduojamos reikšmės

Sistemos ar jos dalių eksploatavimo laikas po įrengimo arba atnaujinimo	Koeficiento k2 reikšmė
iki 10 metų	0,9
10–20 metų	1
20–30 metų (Karšto vandens sistemai – iki 25 metų)	1,1
virš 30 metų (Karšto vandens sistemai – virš 25 m.)	1,2

Pastaba. Jei priežiūros maksimalaus tarifo nustatymui nėra galimybių pasirinkti 2001–3000 m2 ploto pastato, kurio šildymo ir karšto vandens sistemos ar jos dalių eksploatavimo laikas po įrengimo arba atnaujinimo kitoks nei 10–20 metų, koeficientai k1 ir k2 nustatomi analogiškai.“

KOMISIJOS PIRMININKO PAVADUOTOJAS	DANAS JANULIONIS